Bandera d'Israel

La **bandera d'Israel** (Hebréu: דגל ישראל *Degel Yisra'el*, árabe: علم إسرائيل* 'Alam Isra'īl*) adoptóse'l 28 d'ochobre de 1948, cinco meses depués del establecimientu del Estáu d'Israel. Represéntase nella un hexagrama n'azul sobro fondu blancu, allugada ente dos franxes azules tamién.

El so color azul descríbese como "azul celeste escuro", y varia de bandera a bandera, oscilando d'una tonalidá d'azul puro, a vegaes asolombrao cásique tan escuro como l'azul marín, a una tonalidá d'al rodiu 75% hacia'l cian puro y tonos tan claros como l'azul claro. La bandera diseñóse pol movimientu sionista en 1891. El diseñu básicu evoca'l *[[talit]]*, el mantón xudíu de rezos, que ye blancu con franxes azules o prietes. El símbolu del centru representa la *[[Estrella de David]]* (*Magen David*), un símbolu xudíu que vien de la Praga medieval, y que s'adoptó pol Primer Congresu Sionista en 1897.
En 2007 desplegóse cerca de l'antigua fortaleza xudía de Masada una bandera israelina con unes midíes de 660 m x 100 m y un pesu de 5,2 tonelaes, algamando'l récor mundial de la bandera más grande.

## Orixe de la bandera
Les franxes azules simbolicen les franxes del talit, el mantón de rezos tradicional xudíu. La representación d'una estrella de David na bandera del Estáu d'Israel ye un perreconocíu símbolu del pueblu xudíu y del xudaísmu.

Los israelites usaben un tinte azul llamáu *[[tekhelet]]*; esti tinte pue ser fecho del cascoxu marín *[[Murex trunculus]]*. Esti tinte yera mui importante ente les cultures, tanto xudía como non xudía, daquella, y usábenlu la realeza y la clas alta pa tiñir la ropa, sábanes, cortines, etc. (El tinte d'un cascoxu rellacionáu pue ser procesáu pa facer el púrpura de Tiru llamáu *argaman*.)

Na *Biblia*, ordenóse a los israelites tener ún de los filos de les borles (tzitzit) tiñíu col "*tekhelet*"; "y el flecu sirvirávos pa que cuando lu veáis vos alcordéis de tolos mandamientos de Yahweh, pa ponelos en práutica (..)" (*Númb*. 15:39). El *tekhelet* correspuéndese col color de la relevación divina (Midrash Numbers Rabbah xv.). Nun momentu cercanu al fin de la dómina talmúdica (500-600 d.C.), desanicióse la industria que producía esti tinte. Volvióse más escasu; col colar del tiempu, la comunidá xudía nun supo qué especies de moluscos producíen esti tinte. Dende'l momentu que los xudíos nun yeren pa cumplir con esti mandamientu, dexaron los sos tzitzit de blancu. Sicasí, n'alcordanza del mandamientu d'usar el tinte tekhelet, foi común pa los xudíos texer franxes azules o púrpures na tela del talit.
La idea de que l'azul y el blancu yeren los colores nacionales del pueblu xudíu enuncióla primeramente Ludwig August Frankl (1810-1894), un poeta xudíu austriacu. Nel so poema *Juda's Farben* (los colores de Xudá), escribió:

En 1885, l'aldea agrícola de Rishon LeZion usó una bandera azul y blanca diseñada por Israel Belkind y Fanny Abramovitch nun desfile que conmemoraba'l so tercer aniversariu. En 1891, Michael Halperin, ún de los fundadores de l'aldea agrícola Nakhalat Reuven, enarbolió una bandera azul y blanca asemeyada con un hexagrama azul y les lletres "נס ציונה" (Nes Tziyona, "un estandarte pa Sión": una referencia a *Xeremíes 4:6*, llueu adoptao como nome actual del llugar). En 1891 la Sociedá Educativa Bnai Tzion usó una bandera azul y blanca, con una Estrella de David y la pallabra hebrea "Macabéu". Jacob Baruch Askowith (1844-1908) y el so fíu Charles Askowith diseñaron la "bandera de Xudá", presentada'l 24 de xunetu de 1891, na inauguración de la Sala de Sion de la Sociedá Educativa Bnai Tzion en Boston. Basada nel talit tradicional, esta bandera yera blanca con franxes azules estreches cerca los bordes y llevaba nel centru l'antigua estrella de David de seis puntes cola pallabra "Macabéu" en lletres doraes.

En 1896, Herlz declaró nel so *[[Der Judenstaat]]*:

David Wolffsohn (1856-1914), un importante empresariu del primer movimientu sionista, decatóse que'l naciente movimientu sionista nun tenía dal bandera oficial, y que'l diseñu propuestu por Theodor Herzl nun agarraba puxu, y escribió:

Mentanto esta bandera enfatizaba los símbolos relixosos xudíos, Theodor Herzl quería que la bandera tuviera símbolos más universales: siete estrelles doraes simbolizando la xornada de siete hores de trabayu del futuru estáu lliberal, que tendríen les llexislaciones socialistes avanzaes.

En 1897, el Primer Congresu Sionista celebróse en Basilea, pa considerar el restablecimientu d'una patria xudía en Palestina. Morris Harris, un miembru del Hovevei Zion de New York, usó la so tienda de toldos pa diseñar un estandarte y decoraciones afayadices pa la receición, y la so ma Lena cosió la bandera. La bandera fíxose con dos franxes azules y una gran Estrella de David azul nel centru, elixendo los colores azul y blancu del diseñu del talit. La bandera yera de 3,048 metros por 1,8288 metros —10 por 6 pies, les mesmes proporciones que la bandera norteamericana— y conocióse como la **Bandera de Sion**. Aceptóse como la badera oficial sionista nel Segundu Congresu Sionista celebráu en Suiza en 1898, y l'Estáu d'Israel adoptó posteriormente'l diseñu como bandera oficial, tres la declaración d'independencia d'Israel en 1948.

Una bandera con franxes azules y blanques y un Magen David nel centru enarbolióse xunto a les d'otres nacionalidaes dende ún de los edificios de la Esposición Universal de Saint Louis de 1904. Enarbolióse ellí darréu de los grandes aconceyamientos de sionistes. Esa esposición foi la feria mundial na que se celebraron los Xuegos Olímpicos de 1904.

## Interpretación de los colores

## Crítiques

### De los árabes israelinos
Dalgunos políticos árabes israelinos, amás del Altu Comité de Siguimientu de los Ciudadanos Árabes d'Israel, pidieron una revaloración de la bandera israelina, argumentando que la Estrella de David nel centru la bandera ye un símbolu esclusivamente xudíu.

### De los xudíos ortodoxos
Los khasidim opunxéronse encaloradamente al naciente sionismu y frecuentemente protestaron contra los sionistes. Mesmo prohibieron la Estrella de David, orixinalmente un símbolu relixosu qu'apaecía solo nes sinagogues, qu'agora fuera "profanada" polos sionistes. El rabín Moshe Feinstein denomó la bandera israelina como un "oxetu ridículu y ensin sentíu" y desaconseyó'l so usu nes sinagogues. El Chazon Ish escribió qu'había qu'evitar rezar nuna sinagoga decorada cola bandera israelina mesmo si nun había nenguna otra cerca. Ovadia Yosef, antiguu gran rabín sefardín d'Israel, prohibió tamién enarboliar la bandera israelina nes sinagogues, denomándolo como "un recordatoriu de los actos de los malvaos". El rabín Joel Teitelbaum refirióse a la bandera como la "bandera de la herexía" y consideróla como un oxetu d'idolatría. Los xudíos ultraortodoxos n'Israel nunca nun usen la bandera israelina y hai grupos marxinales que la quemen nel día de la independencia d'Israel.

### Conxura "del Nilu al Éufrates"

Ye una conxura popular nel mundu árabe la idea de que les franxes azules na bandera israelina representen de fechu los ríos Nilu y Éufrates como llendes del Eretz Yisra'el, la tierra prometida a los xudíos por Dios según la *Biblia*. Los que sofiten esta idea insisten en que la bandera "secretamente" representa'l deséu de los xudíos de conquistar tola tierra ente'l Nilu y l'Éufrates, lo qu'implicaría conquistar y dominar sobre gran parte d'Exiptu y Siria, toa Xordania, y parte d'Iraq. Yasser Arafat, Irán y Hamas tamién lo xustificaron, y repetidamente rellacionaron esta idea coles franxes de la bandera israelina.

Tanto autores sionistes como antisionistes ridiculizaron l'afirmación de que les franxes na bandera representen aspiraciones territoriales. Daniel Pipes menta que "de fechu, les llinies azules deriven del diseñu del mantón tradicional de rezos xudíu", y Danny Rubinstein puntualiza qu'"Arafat... añadió, n'entrevistes que diera nel pasáu, que les dos franxes azules de la bandera israelina representen el Nilu y l'Éufrates... Israelín dalu, mesmo los qu'amuesen comprensión pol sufrimientu palestín, nun aceptará la... idea ensin sentíu sobre les franxes azules na bandera, que foron diseñaes según los colores del talit tradicional (mantón de rezos)". Israel Shakal, críticu constante con Israel y el sionismu, ye igualmente esplícitu. Nel so trabayu *The Zionist Plan for the Middle East* declara:

Saqr Abu Fakhr, un escritor árabe, tamién faló contra esta idea. Escribió que l'afirmación "del Nilu al Éufrates" en rellación cola bandera ye ún de les siete idees equivocaes y/o mitos populares sobre los xudíos que, anque seya infundao y heba abondes evidencies desmintiéndolo, continúen circulando nel mundu árabe.
Sicasí, la Carta fundacional de Hamas declara que "llueu de Palestina, los sionistes aspiren a espardese del Nilu al Éufrates", y el 29 de xineru de 2006, el líder de Hamas, Mahmoud al-Zahar, emitió una demanda a Israel pa que cambiara la bandera, mentando l'argumentu "del Nilu al Éufrates".

## Referencia nes Lleis de Nuremberg

El párrafu 4 de les *Lleis pa la proteición de la sangre y honor alemanes*, parte de les perverses lleis nazis de Nuremberg de 1935, declaren que 1. "Nun ta permitío a los xudíos usar la bandera nacional del Reich o los colores nacionales alemanes. 2. Per otru llau, permítese-yos usar los *colores xudíos*. L'exerciciu d'esti drechu ta protexíu pol Estáu". El párrafu 5.3 describe la pena por incumplir el puntu "1": hasta un añu de prisión amás de multa, o una d'entrambes. Los *colores xudíos* a los que se refier esti artículu yeren l'azul y el blancu.

## Banderes israelines famoses

* La "Bandera de Tinta" de 1949, que foi alzada na Guera d'Independencia cerca de l'actual Eilat. L'alzamientu d'esta bandera casera nun mástil por dellos soldaos israelinos inmortalizóse nuna semeya que se compara cola famosa semeya de la bandera d'Estaos Xuníos alzada enriba de Suribachi na islla d'Iwo Jima en 1944. Como l'avandicha semeya, l'alzamientu de la Bandera de Tinta reproducióse como monumentu.
* La bandera israelina que se caltuvo enarboliada a lo llargo l'asediu del Fort Budapest na Guerra del Yom Kippur, anguaño conservada nel memorial de les Fuercies Armaes Israelines en Latrun. Fort Budapest foi l'únicu fuerte a lo llargo la Llinia Bar-Lev que permaneció en manes israelines pela guerra.
* La bandera de récor mundial de 2007, que foi puesta nun aeródromu cerca de la fortaleza histórica de Masada. La bandera, manufacturada nes Filipines, midía 660 por 100 metros y pesaba 5,2 tonelaes, rompiendo l'anterior récor, midida y verificada por representantes del *[[Guinness Book of Records]]*. Fíxola l'empresariu cristianoevanxélicu filipín Grace Galindez-Gupana a mou de señal relixosa y xestu diplomáticu de sofitu a Israel.

## Referencies y fontes
* Testu traducíu dende l'artículu de la wikipedia n'inglés, dende esta versión (23/07/2016).

## Enllaces esternos

*The Israeli Flag (Jewish Virtual Library)